Kamer van Mynwese soek interdik teen nuwe Mynbou-handvesArgieffoto Die Kamer van Mynwese het Donderdag die 2017 Mynbou-handves verwerp en gesê hy sal die hof nader om die departement van minerale hulpbronne te verhoed om dit te implementeer. “Die Kamer het sy regspan opdrag gegee om ŉ verklaringsbevel te bekom wat betref die voortgesette gevolge, wat vroeër opgeskort is ten einde ŉ sinvolle ooreenkoms met die departement te bereik,” het die Kamer van Mynwese in ŉ verklaring gesê. “Die Kamer sal ŉ interdik versoek om die implementering van die handves op te skort en dat dit hersien moet word.” Mosebenzi Zwane, minister van minerale hulpbronne, het Donderdagoggend die handves bekendgemaak. Die handves stel nuwe swart eienaarskap-teikens vir die bedryf. Die teikens sluit nuwe mynregte en ’n 30%-belang van swart ekonomiese bemagtiging (SEB) in. Eienaars wat vroeër voldoen het aan die vorige teiken van 26% moet binne 12 maande die 30%-teiken bereik. Diegene wat aansoek doen om vir minerale te prospekteer moet “ŉ minimum van 50% plus een swart persoon” in sy aandeelhouding hê. Die aandeelhouers moet ook stemreg geniet. Die Kamer van Mynwese voer aan hy is nie geraadpleeg nie en beskuldig die departement dat hy “onwerkbare doelwitte” stel. “Die gebrek aan betekenisvolle gesprekke met die bedryf is teleurstellend,” het Mxolisi Mgojo, president van die Kamer van Mynwese, gesê. “Dit sal onverantwoordelik wees van die bedryf om onwerkbare doelwitte te aanvaar. Ons bly toegewyd om deel te wees van ŉ proses waar ŉ uitslag bereik word wat tegelykertyd die bedryf transformeer en laat groei en wat volhoubaar is.” Die Kamer het bewerings, dat die bedryf nie belangstel in transformasie nie, verwerp.